Урысейм ШынагъуэншагъэмкIэ и Советым и Секретарым Кавказ Ищхъэрэ федеральнэ щIыналъэм дыгъуасэ зэIущIэ щригъэкIуэкIащ. Абы хэтащ икIи къыщыпсэлъащ КIуэкIуэ Ю. А.
Патрушев Н. П., УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев О. Е. сымэ щIыналъэм и Iэтащхьэхэр, федеральнэ министерствэхэм, IуэхущIапIэ щхьэхуэхэм я лэжьакIуэхэр кърихьэлIэу Ставрополь къалэм щытепсэлъыхьащ терроризмэмрэ диным пыщIа экстремизмэмрэ зэрапэщIэтыну щIыкIэм теухуа Iуэхухэм.
ЗэIущIэм щаубзыхуащ Кавказ Ищхъэрэм щыпсэухэм я деж диным къемызэгъ Iуэху еплъыкIэ егъэлеяхэм зыщемыгъэубгъуным, лъэпкъ зэхущытыкIэхэр егъэфIэкIуэным хуэгъэпса лэжьыгъэхэр щIэгъэхуэбжьэным, хамэ къэралхэм щыIэ террорист зэгухьэныгъэхэм ди щIыпIэм щыпсэухэр зыхемыгъэшэным, терроризмэм къишэ мыгъуагъэхэр цIыхухэм ягурыгъэIуэным, щIалэгъуалэр щIэпхъаджагъэм и гъуэгум хуэзышэ щытыкIэхэр къэмыгъэхъуным хуэунэтIауэ адэкIи зэфIэгъэкIыпхъэхэр. Егъэджэныгъэ IуэхущIапIэхэм, нэгъуэщI щIыпIэхэм къикIыу ди деж лэжьакIуэ къэкIуахэм я деж, уголовнэ-гъэзэщIакIуэ IэнатIэхэм терроризмэм и идеологиер щыхэзыпщэну, а хабзэхэр щыпхызыгъэкIыну хэтхэр наIуэ къэщIыным теухуауэ къэув зи чэзу къалэнхэми я гугъу ящIащ.
Зэхуэсым зыщыхэплъа етIуанэ Iуэхуу щытащ Урысейм Наркотикым пэщIэтынымкIэ и Стратегиеу 2020 гъэм нэсыху тещIыхьар зэрагъэзащIэ щIыкIэр.
Кавказ Ищхъэрэ федеральнэ щIыналъэм, медицинэ щхьэусыгъуэкIэ мыхъуу, афияныр, псантхуэр зэтезыху хущхъуэгъуэхэр, синтетикэ наркотикхэр цIыхухэм, абыхэм балигъыпIэ имыувахэри яхэту, иджыри куэду зэрызыщрахьэлIэр къыхагъэщащ.
Афияным пэщIэтыным хуэгъэпса программэхэу щIыналъэхэм къыщащтахэр гъэзэщIэнымкIэ Iэмал нэхъыфIу щыIэхэр къэгъэсэбэпыным, абы дишэхахэр, ар зэхьэлIэн зэрыщIадзэу, наIуэ къэщIынымкIэ щыIэ Iэмал нэхъыфIхэр къыщыгъэлъэгъуа чэнджэщхэри къыхалъхьащ.
Синтетикэ наркотикхэмрэ героинымрэ Урысейм и щIыналъэхэм къэзышэ бзаджащIэ гупхэм я Iуэхур къызэпыудыным, апхуэдэ щIэпхъаджагъэу ялэжьыр гъэмэщIэным хуэгъэза лэжьыгъэр щIэгъэхуэбжьэным хабзэхъумэ IэнатIэхэмрэ шынагъуэншагъэр къызэзыгъэпэщ IуэхущIапIэхэмрэ гулъытэ хэха зэрыхуащIыпхъэми къытеувыIащ.
Афияным ебэныным хуэгъэза къэрал политикэр щагъэзащIэкIэ, IэнатIэхэр нэхъри быдэу зэпыщIауэ лэжьэн зэрыхуейри къыхагъэщхьэхукIащ.
ЗэIущIэм хэтащ икIи абы къыщыпсэлъащ Къэбэрдей-Балъкъэрым и Iэтащхьэ КIуэкIуэ Ю. А.
УФ-м ШынагъуэншагъэмкIэ и Советым и пресс-IуэхущIапIэ,
КъБР-м и Iэтащхьэмрэ Правительствэмрэ я пресс-IуэхущIапIэ.
